Forslag til Rådets afgørelse om ekstraordinær finansiel bistand til Aserbajdsjan (98/C 150/08) KOM(1998) 205 endelig udg. - 98/0129(CNS)

(Forelagt af Kommissionen den 3. april 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Aserbajdsjan er ved at gennemføre fundamentale politiske og økonomiske reformer og udfolder betydelige bestræbelser for at indføre en markedsøkonomi;

samhandelen og de kommercielle og økonomiske forbindelser vil blive styrket mellem Fællesskabet og Aserbajdsjan inden for rammerne af den partnerskabs- og samarbejdsaftale, der blev undertegnet den 22. april 1996; en interimaftale blev undertegnet den 8. oktober 1997;

i april 1995 aftalte Aserbajdsjan med Den Internationale Valutafond (IMF) det første sæt af stabiliserings- og reformforanstaltninger, som blev støttet af IMF's systemtransformationsfacilitet (STF), og IMF's bestyrelse godkendte i november 1995 et standby-arrangement og andet udtræk under STF-faciliteten til støtte for yderligere ambitiøse stabiliserings- og strukturtilpasningsreformer i perioden november 1995-november 1996; IMF's bestyrelse godkendte i december 1996 en kombineret treårig udvidet strukturtilpasningsfacilitet (Enhanced Structural Adjustment Facility - ESAF)/udvidet fondsfacilitet (Extended Fund Facility - EFF) på lempelige vilkår til fordel for Aserbajdsjan;

den internationale bistand til Aserbajdsjan har hidtil været relativt lavere end til de andre lande i Kaukasus-området, og Rådet godkendte i november 1997 en afgørelse om ekstraordinær finansiel bistand til Armenien og Georgien (EFT L 332 af 25.11.1997, s. 37);

Aserbajdsjan er et lavindkomstland og står over for særlig vanskelige politiske økonomiske og sociale problemer; landet er berettiget til lån på særdeles lempelige vilkår fra Verdensbanken og IMF;

denne bistand er ekstraordinær og kun berettiget på grund af de særlige vanskelige politiske, økonomiske og sociale forhold, som Aserbajdsjan står over for og især på grund af det store antal flygtninge, der opholder sig på landets territorium;

Aserbajdsjans myndigheder har anmodet om ekstraordinær finansiel bistand fra Fællesskabet;

finansiel bistand på lempelige vilkår fra Fællesskabet i form af direkte tilskud er en hensigtsmæssig måde at hjælpe landet på i denne kritiske situation, idet den kan understøtte de økonomisk-politiske mål i regeringens reformbestræbelser og lette de sociale omkostninger ved tilpasningsforanstaltningerne;

det maksimumsbeløb, der er fastsat for bistanden, er uden betydning for budgetmyndighedens beføjelser;

denne bistand bør forvaltes af Kommissionen;

traktaten indeholder ikke anden hjemmel til vedtagelse af denne afgørelse end artikel 235,

TRUFFET FØLGENDE AFGØRELSE:

Artikel 1

1. Fællesskabet yder Aserbajdsjan ekstraordinær finansiel bistand på højst 30 mio. ECU i form af direkte tilskud for at afhjælpe den sociale nød som følge af de kriseforanstaltninger, der er iværksat i forbindelse med de af IMF støttede tilpasningsprogrammer, bl.a. ved at sikre, at der er tilstrækkelige budgetmidler til at dække udgifterne, især inden for de sociale sektorer, og til at hjælpe landet med at løse sit flygtningeproblem.

2. Fællesskabets ekstraordinære bistand forvaltes af Kommissionen i samråd med Det Monetære Udvalg og på en måde, der er i overensstemmelse med enhver aftale mellem IMF og Aserbajdsjan.

Artikel 2

1. Kommissionen bemyndiges til at aftale de betingelser, der er knyttet til denne bistand, med de aserbajdsjanske myndigheder efter høring af Det Monetære Udvalg, jf. dog bestemmelserne i artikel 1. Disse betingelser skal være i overensstemmelse med de aftaler, der er nævnt i artikel 1, stk. 2.

2. Kommissionen kontrollerer med regelmæssige mellemrum i samråd med Det Monetære Udvalg, at den økonomiske politik i Aserbajdsjan er i overensstemmelse med formålene med bistanden, og at betingelserne for bistanden overholdes.

Artikel 3

1. Bistanden stilles til rådighed i tre på hinanden følgende årlige rater fra 1998 til 2000, jf. dog bestemmelserne i artikel 2.

2. Midlerne indbetales til Aserbajdsjans centralbank.

Artikel 4

Alle udgifter, der afholdes af Fællesskabet i forbindelse med gennemførelsen af denne foranstaltning under nærværende afgørelse, betales af Aserbajdsjan.

Artikel 5

Kommissionen sender mindst en gang om året Europa-Parlamentet og Rådet en rapport, der indeholder en evaluering af gennemførelsen af denne afgørelse.